Woordfees - Nuwe kurator vir visuele kuns
Nuwe kurator vir visuele kuns
Nuwe kurator vir visuele kuns by die US Woordfees
Theo Kleynhans is pas aangestel as kunskurator vir die US Woordfees. Die feesdirekteur, Saartjie Botha, sê sy is baie opgewonde om dié bekroonde kunstenaar en ervare kurator in die Woordfeesspan vir 2019 te hê.
In sy eie werk spits Kleynhans, wat ook ’n gerekende beeldhouer is, hom tans op keramiekkuns toe. Hy sê hoewel hy deeglik bewus is van die feit dat 2019 ’n verkiesingsjaar is, sal sy hooffokus as kurator steeds skoonheid bly.
“Ek sien vreeslik uit daarna om die visuelekuns-program vir die Woordfees 2019 aanmekaar te sit. Kunstenaars is uiteraard taamlik moeilik om te bestuur, maar ek het gelukkig al geleer uit my jare se ervaring hoe om met die spesie te werk. Vroegtydige sperdatums is van lewensbelang. Kom kyk gerus – dit sal die moeite werd wees.”